Document ID: 32007D0129

ODLOČBA KOMISIJE
z dne 16. februarja 2007
o določitvi količin metilbromida, dovoljenih za nujno uporabo v Grčiji od 1. junija do 31. decembra 2006 v skladu z Uredbo (ES) št. 2037/2000 o snoveh, ki tanjšajo ozonski plašč
(notificirano pod dokumentarno številko C(2007) 448)
(Besedilo v grškem jeziku je edino verodostojno)
(2007/129/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe (ES) št. 2037/2000 Evropskega parlamenta in Sveta z dne 29. junija 2000 o snoveh, ki tanjšajo ozonski plašč (1), in zlasti člena 3(2)(ii) Uredbe,
ob upoštevanju naslednjega:
(1)
Člena 3(2)(i)(d) in 4(2)(i)(d) Uredbe (ES) št. 2037/2000 prepovedujeta proizvodnjo, uvoz in dajanje v promet metilbromida za vse uporabe po 31. decembru 2004, razen, med drugim (2), za nujno uporabo v skladu s členom 3(2)(ii) in merili, določenimi s Sklepom IX/6 pogodbenic Montrealskega protokola, skupaj z drugimi pomembnimi merili o katerih so se dogovorile pogodbenice. Izjeme zaradi nujne uporabe naj bi bila omejena odstopanja, ki bi omogočila kratko obdobje za sprejem drugih možnosti.
(2)
Sklep IX/6 navaja, da je metilbromid upravičen kot „nujen“ samo, če vlagatelj oceni, da bi nerazpoložljivost metilbromida za zadevno uporabo povzročila pomembnejše motnje na trgu in če uporabniku niso na voljo nobene tehnično ali ekonomsko izvedljive druge možnosti, sprejemljive z vidika okolja in zdravja ter primerne za pridelke in okoliščine iz zahtevka. Poleg tega morata biti morebitna proizvodnja in poraba metilbromida za nujno uporabo dovoljeni samo, če so bili sprejeti vsi tehnično in ekonomsko izvedljivi ukrepi za čim večje zmanjšanje nujne uporabe in vseh morebitnih emisij metilbromida. Vlagatelj mora prav tako dokazati, da si je ustrezno prizadeval za ovrednotenje, trženje in odobritev drugih možnosti in nadomestkov s strani nacionalnega regulativnega organa ter da se izvajajo raziskovalni programi za razvoj in uporabo drugih možnosti.
(3)
Komisija je 18. januarja 2006 prejela zahtevek Grčije za nujno uporabo metilbromida, ki je znašala 113 081 kg za obdobje od 1. januarja do 31. decembra 2006.
(4)
Komisija je za določitev količine metilbromida, upravičenega do dovoljenja za nujno uporabo v Grčiji v letu 2006, uporabila merila iz Sklepa IX/6 in člena 3(2)(ii) Uredbe (ES) št. 2037/2000. Komisija je ugotovila, da so v nekaterih primerih obstajale ustrezne druge možnosti in da bi za nujno uporabo v Grčiji v letu 2006 zadostovalo 46 771 kg metilbromida. Kategorije nujne uporabe so podobne kategorijam za Grčijo iz tabele A Sklepa XVII/9, o katerih so se sporazumeli na sedemnajstem srečanju pogodbenic Montrealskega protokola (3).
(5)
Člen 3(2)(ii) zahteva, da Komisija prav tako določi, kateri uporabniki so lahko deležni izjeme iz naslova nujne uporabe. Člen 17(2) zahteva, da države članice določijo minimalne zahteve za usposobljenost osebja, ki uporablja metilbromid; ker se uporablja le za zaplinjevanje, je Komisija določila, da so zaplinjevalci edini uporabniki metilbromida. Usposobljeni morajo biti za varno uporabo, kar pa ne velja za kmete ali lastnike mlinov, ki običajno niso usposobljeni za uporabo metilbromida, vendar so lastniki zemljišč, na katerih bo uporabljen metilbromid. Poleg tega so države članice vzpostavile postopke za določitev zaplinjevalcev na njihovem ozemlju, ki lahko uporabljajo metilbromid za nujno uporabo.
(6)
Člen 4(2)(ii) določa, da se v skladu s členom 4(4) dajanje v promet in uporaba metilbromida s strani podjetij ali drugih proizvajalcev in uvoznikov prepove po 31. decembru 2005. Člen 4(4) določa, da se člen 4(2) ne uporablja za dajanje v promet in uporabo nadzorovanih snovi, če se uporabljajo za nujno uporabo na podlagi zahteve z dovoljenjem za tiste uporabnike, ki jih navaja člen 3(2).
Zato je poleg proizvajalcev in uvoznikov tudi razkuževalcem, ki so registrirani pri Komisiji v letu 2006, dovoljeno dajati v promet metilbromid in ga uporabljati za nujne potrebe po 31. decembru 2005. Razkuževalec običajno zahteva enega uvoznika za uvoz in dobavo metil bromida.
(7)
Razkuževalcem, registriranim pri Komisiji v letu 2005, je za nujne uporabe dovoljeno v leto 2006 prenesti preostale količine metilbromidov, ki niso bile uporabljene v letu 2005 (imenovane „zaloge“). Evropska komisija je vzpostavila postopke za izdajo dovoljenj za zmanjšanje zalog metilbromida, preden se uvozi ali proizvede dodatni metilbromid, da izpolni zahteve za dovoljenja za nujne uporabe v letu 2006. Sklep IX/6 navaja, da sta proizvodnja in uporaba metilbromida za nujno uporabo dovoljena le, če metilbromid ni razpoložljiv iz obstoječih zalog neuporabljenega ali recikliranega metilbromida. Člen 3(2)(ii) navaja, da sta proizvodnja in uvoz metilbromida dovoljena le, če nobena od pogodbenic ne razpolaga z recikliranim ali regeneriranim metilbromidom. V skladu s Sklepom IX/6 in členom 3(2)(ii) ter informacijami, ki jih je Grčija predložila Komisiji, v Grčiji zaloge metilbromida niso na voljo za nujno uporabo.
(8)
Komisija je v Odločbi 2006/350/ES (4) na podlagi zahtevkov osmih držav članic iz julija 2005 odobrila količino 1 607 587 kg metilbromida za nujno uporabo v teh državah članicah za obdobje od 1. januarja do 31. decembra 2006. Količina metilbromida, ki je v tej odločbi odobrena za Grčijo, upošteva količino, ki je potrebna za nujno uporabo v obdobju od 1. junija do 31. decembra 2006.
(9)
Ukrepi, predvideni s to odločbo, so v skladu z mnenjem odbora, ustanovljenega s členom 18 Uredbe (ES) št. 2037/2000 -
SPREJELA NASLEDNJO ODLOČBO:
Člen 1
Helenski republiki se dovoli skupno 46 771 kg metilbromida za nujno uporabo od 1. junija do 31. decembra 2006 za posebne količine in kategorije uporabe, navedene v Prilogi.
Člen 2
Zaloge, ki jih bo Grčija prijavila kot zaloge za nujno uporabo po 1. juniju 2006, se odštejejo od količine, ki jo zadevna država lahko uvozi ali proizvede za zadovoljitev nujne uporabe.
Člen 3
Ta odločba se uporablja od 1. junija 2006 in preneha veljati 31. decembra 2006.
Člen 4
Ta odločba je naslovljena na Helensko republiko.
V Bruslju, 16. februarja 2007

Labels: 1
20
7
3
18